Vær-Eli tilbake til TV 2
Den folkekjære værmelderen går tilbake til TV 2 etter et lite opphold i NRK. «Hjemme» igjen skal hun være redaksjonssjef for TV 2-været. - Dette er drømmejobben. Jeg gleder meg til å popularisere formidling av værvarsling sammen med TV2 og StormGeo. Det er verdens største tillitserklæring fra TV2, jeg håper at jeg leverer, som de sier på Idolspråket, det TV seerne ønsker. Og kanskje ikke vet at de ønsker før de ser det. Været vårt er i endring og god varsling blir svært viktig fremover. Da skal TV2 være på værballen, sier Gjengedal. Eli Kari Gjengedal var et knapt år i NRK, hvor hun lagde programmet «Værbitt». - Eli Kari spiser vær til frokost, middag og kvelds, og hun er den perfekte til å videreutvikle våre værsendinger. Vi er veldig glade for å kunne hente henne tilbake fra NRK. Jeg møtte Eli Kari på en tv-messe i USA rett før påske og det tok oss en halv kaffekopp å finne ut at vi skal jobbe sammen, sier nyhets- og sportsredaktør Jan Ove Årsæther. Gjengedal skal i sin nye jobb ha ansvaret for rekruttering, coaching og utvikling av TV 2-kanalenes værsendinger, og hun har ifølge Årsæther diskutert flere nye programideer. Gjengedal begynner i sin nye jobb i juni.
Oppholdet i statskanalen ble kort for Eli Kari Gjengedal. Nå er hun tilbake der hun ble kjent.